Huisbrand: Kinders vasgemaak; monde toegestop | Maroela Media
Die polisie in die Vrystaat ondersoek 'n saak van moord en brandstigting nadat 'n pa en een van sy dogters beseer en sy twee ander dogters dood is in 'n huisbrand.
Sers. Sellwane Mapamela, woordvoerder van die polisie, het gesê die polisie is Maandag ontbied na 'n huisbrand in Zamdela buite Sasolburg. Die 37-jarige pa het buite op die gras gelê. Hy het ernstige brandwonde opgedoen en is na die Metsimaholo-distrikshospitaal geneem en later na die Pelonomi-hospitaal in Bloemfontein oorgeplaas.
Volgens Mapamela het brandbestryders die brand onder beheer gebring waarna polisiebeamptes die huis binnegegaan het en die liggaam van 'n vierjarige dogtertjie in die eetkamer gevind het. Die liggaam van 'n 15-jarige meisie is in 'n kas in een van die slaapkamers gevind.
'n Negejarige meisie is ook in die huis gevind. Sy het oorleef, maar het ernstige brandwonde aan haar lyf opgedoen. Sy is ook saam met haar pa na die Metsimaholo-distrikshospitaal geneem en later na die Pelonomi-hospitaal oorgeplaas.
Volgens Mapamela was die drie dogters vasgebind en hul monde toegestop. "Dit het die polisie genoop om 'n saak van moord en brandstigting aanhangig te maak. Niemand is nog aangekla in verband met die voorval nie."
Hoe absoluut sielsiek moet iemand wees om so iets te doen?
Dit is siek verby. Meer barbaars as enige iets anders. Ons mooi land gaan net elke dag meer en meer agteruit. Sulke mense se ma's moes hul eerder doodgelê het toe hul gebore is. Hulle is 'n skande vir die samelewing!